**IASB Update February 2019**

**Информационен бюлетин на Съвета по международни счетоводни стандарти (IASB) – февруари 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.

Съветът проведе заседания на 7 февруари 2019 г., вторник, и 8 февруари 2019 г., сряда, в офисите на Фондация МСФО в Лондон.

Темите, по реда на обсъждането им, включваха:

* Стандарт [*МСФО за МСП*®—преглед и актуализация](https://www.ifrs.org/news-and-events/updates/iasb-updates/february-2019/#1)
* [Коментар на ръководството](https://www.ifrs.org/news-and-events/updates/iasb-updates/february-2019/#2)
* [Основни финансови отчети](https://www.ifrs.org/news-and-events/updates/iasb-updates/february-2019/#3)
* [Изменение на МСФО 17 *Застрахователни договори*](https://www.ifrs.org/news-and-events/updates/iasb-updates/february-2019/#4)
* Реформата във връзка с референтните лихвени проценти [и нейният ефект върху финансовото отчитане](https://www.ifrs.org/news-and-events/updates/iasb-updates/february-2019/#5)

**Допълнителна информация**

Бъдещи заседания на Съвета:

* 11–15 март 2019 г.
* 8–12 април 2019 г.
* 13–17 май 2019 г.

**Стандарт *МСФО за МСП®*—преглед и актуализация (Документ по програмата 30)**

На 7 февруари 2019 г. Съветът проведе заседание, за да обсъди всеобхватния преглед през 2019 г. на стандарта *МСФО за МСП*.

Документ по програмата 30A, който бе представен пред Съвета единствено с информационна цел, описва разработването на стандарта *МСФО за МСП*, включително първоначално направения от Съвета всеобхватен преглед през 2015 г.

**План на проекта за всеобхватен преглед през 2019 г. на стандарта *МСФО за МСП* (Документ по програмата 30)**

Съветът утвърди предложения график във връзка с проекта за всеобхватен преглед през 2019 г. на стандарта *МСФО за МСП*.

Всичките четиринадесет членове на Съвета изразиха съгласие с това решение.

Съветът реши в порядък на работна хипотеза, че Искането за предоставяне на информация следва да изиска конкретно предоставяне на виждания относно това дали и ако да, как, стандартът *МСФО за МСП*следва да бъде актуализиран, за да вземе под внимание пълните МСФО стандарти и измененията в тях, които понастоящем не са включени в стандарта *МСФО за МСП*.

Всичките четиринадесет членове на Съвета изразиха съгласие с това решение.

Съветът реши също така кои теми да обсъди на бъдещи свои заседания.

Всичките четиринадесет членове на Съвета изразиха съгласие с това решение.

***Следващ етап***

През март 2019 г. Съветът планира да обсъди обхвата на стандарта *МСФО за МСП*, както и взаимовръзката му с пълните МСФО стандарти.

**Коментар на ръководството (устна актуализация)**

На 7 февруари 2019 г. Съветът проведе заседание, за да бъде запознат с актуална информация относно [този проект](https://www.ifrs.org/projects/work-plan/management-commentary/) и най-важните становища от заседанието на Консултативната група във връзка с коментара на ръководството, което се проведе през януари 2019 г. От Съвета не бе поискано да взема каквито и да е решения.

***Следващ етап***

Следващото заседание на Консултативната група ще се проведе през април 2019 г. Съветът очаква да продължи с обсъжданията по проекта по време на заседанието си през май.

**Основни финансови отчети (Документ по програмата 21)**

На 7 февруари 2019 г. Съветът проведе заседание, за да обсъди:

* класификацията на приходи и разходи в отчета или отчетите за финансовото състояние на финансови предприятия, след обсъжданията, проведени по време на заседанието през септември 2018 г.;
* два оставащи за разрешаване въпроса относно отчета за паричните потоци; и
* допълнителни предложения относно агрегирането и дезагрегирането.

***Класификация на приходи и разходи от финансови предприятия* (Документ по програмата 21A)**

Съветът обсъди този въпрос във връзка с:

1. предприятия, които предоставят финансиране на клиенти като основна стопанска дейност; и
2. предприятия, които в хода на основната си стопанска дейност инвестират в активи, генериращи възвръщаемост самостоятелно и до голяма степен независимо от останалите ресурси, държани от предприятието.

При преразглеждане на подхода, решение за който бе взето през септември 2018 г., Съветът реши в порядък на работна хипотеза, че:

1. от предприятие от вида, описан в точка (a) по-горе се изисква да включва в оперативната печалба:
	1. разходите от дейности по финансиране и приходите от парични средства и парични еквиваленти, свързани с предоставянето на финансиране на клиентите; или
	2. всички разходи от дейности по финансиране и приходи от парични средства и парични еквиваленти.

 Тринадесет от четиринадесетте членове на Съвета изразиха съгласие, а един – несъгласие с това решение.

1. предприятие от вида, описан в точка (a) не следва да представя междинен сбор „печалба преди финансиране и данъци върху дохода“, ако предприятието не представя разходи от дейности по финансиране или приходи от парични средства и парични еквиваленти под оперативната печалба. Това е приложимо дори когато такова предприятие представя в отчета или отчетите за финансовите резултати от дейността си амортизацията на сконтото по пасиви, които не произтичат от дейности по финансиране. Всичките четиринадесет членове на Съвета изразиха съгласие с това решение.
2. от предприятие от вида, описан в точка (б) се изисква да включва в оперативната печалба приходи (разходи) от инвестиции, направени в хода на основната стопанска дейност. Всичките четиринадесет членове на Съвета изразиха съгласие с това решение.

***Оставащи за разрешаване въпроси относно отчета за паричните потоци* (Документ по програмата 21Б)**

Съветът реши в порядък на работна хипотеза, че отправната точка за непрякото равняване на оперативните парични потоци по отношение на всички предприятия е междинният сбор на оперативната печалба, изменяйки по този начин неокончателното си решение от заседанието през декември 2017 г. Всичките четиринадесет членове на Съвета изразиха съгласие с това решение.

В допълнение, Съветът реши в порядък на работна хипотеза, че:

1. всички предприятия следва да класифицират:
	1. паричните потоци от платени дивиденти като парични потоци по финансиране; и
	2. паричните потоци от дивиденти, получени от асоциирани и съвместни предприятия, отчитани счетоводно с помощта на метода на собствения капитал, като парични потоци от инвестиране.

 Всичките четиринадесет членове на Съвета изразиха съгласие с това решение.

(б) финансовите предприятия (предприятия, които предоставят финансиране на клиенти като своя основна стопанска дейност и/или инвестират в хода на основната си стопанска дейност в активи, генериращи възвръщаемост самостоятелно и до голяма степен независимо от останалите ресурси) следва да класифицират паричните потоци от получени дивиденти, платени лихви и получени лихви в един единствен раздел от отчета за паричните потоци. Финансовите предприятия следва да определят раздела, в който да класифицират тези парични потоци, както следва:

* 1. ако предприятието представя свързаните с това приходи (разходи) в един единствен раздел от отчета или отчетите за финансовите резултати от дейността, предприятието следва да представя свързаните с това парични потоци в този раздел; или
	2. ако предприятието представя свързаните с това приходи (разходи) в повече от един раздел в отчета или отчетите за финансовите резултати от дейността, предприятието следва да направи избор на счетоводна политика относно раздела на отчета за паричните потоци, в който да представя свързаните с това парични потоци.

Единадесет от четиринадесетте членове на Съвета изразиха съгласие, а трима – несъгласие с това решение.

***Допълнителни предложения относно агрегирането и дезагрегирането* (Документ по програмата 21В)**

Съветът реши в порядък на работна хипотеза, при условие че бъдат направени редакционни подобрения, да замени насоките, решение за които бе взето по време на заседанието на Съвета през март 2017 г. относно стъпките, участващи при изготвянето на финансовия отчет с:

1. описание, че агрегирането и дезагрегирането включват:
	1. класифициране на ефекта от отделни сделки и операции в активи, пасиви, собствен капитал, приходи и разходи;
	2. разделяне на активите, пасивите, собствения капитал, приходите и разходите в групи на базата на техните характеристики (например, тяхното естество, тяхната функция, тяхната база за оценяване или друга характеристика), което води в резултат до представянето на позиции на отделни редове, които споделят поне една характеристика в основните финансови отчети; и
	3. разделяне на позициите на отделни редове, представени в основните финансови отчети на базата на допълнителни характеристики, водещо в резултат от отделно оповестяване на позиции в пояснителните приложения, ако тези позиции са съществени; и
2. подкрепа за насоки съгласно положенията, разгледани в Документ по програмата 21В.

Всичките четиринадесет членове на Съвета изразиха съгласие с това решение.

В допълнение, Съветът реши в порядък на работна хипотеза да предостави следните допълнителни насоки по отношение на съществените салда, съставени от несъществени позиции:

Позициите, представени в основните финансови отчети или оповестени в пояснителните приложения, следва да бъдат описани по начин, който достоверно да представя позициите, които са обединени. Достоверно представяне би могло да бъде постигнато чрез използването на наименования на позицията, които описват споделените характеристики, формиращи базата за агрегирането. При изготвяне на финансовия отчет предприятието може да идентифицира позиции, които не изглежда да споделят характеристики с други позиции и не са съществени, но когато бъдат обединени биха довели в резултат до съществено салдо. Обозначаването на тези позиции с неописателно наименование, като например „други“ не би представило достоверно тези позиции без допълнителна информация. За да представи достоверно тези позиции, предприятието следва:

1. да прецени отново дали несъществената позиция /или позиции/ споделя сходни характеристики с друга несъществена позиция или позиции и може да бъде обединена, за да създаде съществена позиция, която да може да бъде описана по начин, който достоверно да представя обединените позиции;
2. да прецени дали обединените позиции могат да бъдат описани по начин, който достоверно да представя несходните позиции, без да променя нивото на агрегиране; и
3. ако (а) и (б) са практически неосъществими, да оповести информация в пояснителните приложения относно състава на обединената позиция, например, „салдото се състои от няколко несвързани помежду си несъществени суми, най-голямото салдо от които е 10 ВЕ, представляващи разход за поддръжка на имот“.

Тринадесет от четиринадесетте членове на Съвета изразиха съгласие, а един – несъгласие с това решение.

***Следващ етап***

На бъдещи свои заседания Съветът ще продължи с обсъждането на темите, попадащи в обхвата на проекта.

**Изменение на МСФО 17 *Застрахователни договори* (Документ по програмата 2)**

На 7 февруари 2019 г. Съветът проведе заседание, за да разгледа възможни изменения на МСФО 17 *Застрахователни договори,* отнасящи се до следните теми:

* кредити, които прехвърлят съществен застрахователен риск—Документ по програмата 2A; и
* преминаване към стандарта — Документи по програмата 2Б, 2В и 2Г.

***Кредити, които прехвърлят съществен застрахователен риск* (Документ по програмата 2A)**

Съветът реши в порядък на работна хипотеза да измени обхвата на МСФО 17 и МСФО 9 *Финансови инструменти* по отношение на застрахователни договори, които предоставят застрахователно покритие единствено за уреждането задължението на притежателя на полицата, породено от договора. Тези изменения ще позволят на предприятията, издаващи такива договори да отчитат счетоводно тези договори, като прилагат или МСФО 17, или МСФО 9. Изборът ще се извършва по портфейли, използвайки дефиницията за портфейл в МСФО 17.

Тринадесет от четиринадесетте членове на Съвета изразиха съгласие, а един – несъгласие с това решение.

***Преминаване към стандарта — Възможност за избор и сравнителна информация*(Документ по програмата 2Б)**

Съветът реши в порядък на работна хипотеза:

1. да запази изискванията при преминаване към МСФО 17, без да прави изменения, които биха намалили възможностите за избор, включени в тези изисквания; и
2. да запази изискването в МСФО 17 за представяне на преизчислена сравнителна информация за годишния отчетен период, непосредствено предшестващ датата на първоначално прилагане на МСФО 17.

Всичките четиринадесет членове на Съвета изразиха съгласие с тези решения.

***Преминаване към стандарта —Опция за смекчаване на риска и суми, натрупани в друг всеобхватен доход при преминаване към стандарта* (Документ по програмата 2В)**

Съветът реши в порядък на работна хипотеза да запази изискването при преминаване към МСФО 17, което забранява ретроспективно прилагане на опцията за смекчаване на риска.

Тринадесет от четиринадесетте членове на Съвета изразиха съгласие, а един – несъгласие с това решение. Съветът поиска от екипа да продължи да проучва алтернативни предложения, които биха адресирали опасенията на заинтересованите страни относно резултатите от това, че опцията няма да се прилага ретроспективно.

Съветът реши също така в порядък на работна хипотеза да запази изискванията при преминаване към МСФО 17, отнасящи се до кумулативните суми, включени в друг всеобхватен доход.

Всичките четиринадесет членове на Съвета изразиха съгласие с това решение.

***Преминаване към стандарта —Модифициран ретроспективен подход*(Документ по програмата 2Г)**

Съветът реши в порядък на работна хипотеза:

1. да запази изискванията за преминаване към стандарта в модифицирания ретроспективен подход, изложен в МСФО 17, който:
	1. забранява на предприятието да използва специфична модификация в степента, в която предприятието има разумна и можеща да бъде подкрепена информация да приложи съответното изискване в МСФО 17 ретроспективно; и
	2. разрешава на предприятието да използва специфична модификация само когато предприятието има разумна и можеща да бъде подкрепена информация да приложи тази модификация.
2. да запази изискванията за преминаване към МСФО 17 по отношение на модифицирания ретроспективен подход, без изменението, което би позволило на предприятието да разработва свои собствени модификации, които то счита за съответстващи на целта на модифицирания ретроспективен подход. Съветът от друга страна отбеляза важното значение на пояснението в документа, че наличието на специфични модификации не възпрепятства обичайното използване на техниките за приблизително оценяване.
3. да измени изискванията за преминаване към МСФО 17 по отношение на пасиви, които се отнасят до уреждане на претенции, понесени преди застрахователният договор да бъде придобит, както следва:
	1. да добави специфична модификация към модифицирания ретроспективен подход, така че предприятието да класифицира такива пасиви като *пасив за понесени претенции*. В съответствие с останалите специфични модификации, на предприятието ще се разрешава да използва тази специфична модификация само в степента, в която предприятието няма разумна и можеща да бъде подкрепена информация да приложи ретроспективния подход.
	2. да позволи на предприятието да прилага подхода на справедливата стойност, за да избере да класифицира такива пасиви като пасив за понесени претенции.
4. да запази без изменение специфичната модификация в модифицирания ретроспективен подход, отнасяща се до използването на паричните потоци, за които се знае, че са възникнали, вместо приблизително да оценява ретроспективно парични потоци, които е било очаквано да възникнат.
5. да запази модифицирания ретроспективен подход по отношение на застрахователни договори с характеристики на пряко участие в разпределението на печалбата , без изменението, което би позволило на предприятието да прилага по отношение на такива договори специфичните модификации, позволени по отношение на застрахователни договори без характеристики на пряко участие в разпределението на печалбата.

Всичките четиринадесет членове на Съвета изразиха съгласие с това решение.

***Следващ етап***

На бъдещи свои заседания Съветът ще продължи с обсъжданията във връзка с възможните изменения в МСФО 17.

**Реформата във връзка с референтните лихвени проценти** [**и нейният ефект върху финансовото отчитане**](https://www.ifrs.org/news-and-events/updates/iasb-updates/february-2019/#5) **(Документ по програмата 14)**

На 8 февруари 2019 г. Съветът проведе заседание, за да обсъди предложените изменения в МСФО стандартите, които биха адресирали опасенията, които е възможно да възникнат във връзка с реформирането на референтните лихвени проценти. Въпросите, които ще засегнат финансовото отчитане, когато реформата на референтните лихвени проценти влезе в сила (т.е., когато договорите бъдат действително изменени), ще бъдат дискутирани по време на втората фаза на проекта.

Когато Съветът се съгласи да измени МСФО стандартите, за да адресира опасенията, свързани с елементите на несигурност, произтичащи от реформата на референтните лихвени проценти, Съветът подчерта, че стоящият в основата икономически ефект, произтичащ от реформирането на референтните лихвени проценти, следва да бъде представен във финансовото отчитане. По-конкретно, Съветът реши в порядък на работна хипотеза, че:

1. по отношение на изискването, свързано с „много вероятно“ - че МСФО 9 *Финансови инструменти* и МСС 39 *Финансови инструменти: признаване и оценяване* следва да бъдат изменени, така че да предоставят облекчение от ефекта от несигурността във връзка с общите условия (време и специфика) на потенциалното заместване на референтните лихвени проценти. По-специално, когато оценява вероятността от възникване на прогнозна сделка, предприятието може да допусне, че договорните условия, базирани на референтните лихвени проценти, ще останат без изменение. Всичките четиринадесет членове на Съвета изразиха съгласие с това решение.
2. по отношение на съществуването на икономическа взаимовръзка (съгласно изискваното от МСФО 9) и очакване, че хеджирането ще бъде много ефективно при постигане на компенсиране (съгласно изискваното от МСС 39) - че МСФО 9 и МСС 39 следва да бъдат изменени, така че да предоставят облекчение от ефекта от несигурността във връзка с общите условия (време и специфика) на потенциалното заместване на референтните лихвени проценти. По-специално, когато извършва тези оценявания, предприятието следва да ги базира на съществуващите договорни парични потоци от хеджиращия инструмент и хеджираната позиция. Всичките четиринадесет членове на Съвета изразиха съгласие с това решение.
3. на предприятието следва да бъде разрешено да продължи счетоводното отчитане на хеджиране, когато рисковият компонент на референтния лихвен процент отговаря на изискването за „отделно разграничим“ в началото на хеджиращото взаимоотношение, макар да е възможно разграничимостта да бъде засегната от реформата на референтните лихвени проценти в бъдеще. В допълнение, Съветът реши в порядък на работна хипотеза, че облекчение не следва да се предоставя по отношение на рискови компоненти, които не са отделно разграничими в началото на хеджиращото взаимоотношение. Всичките четиринадесет членове на Съвета изразиха съгласие с това решение.
4. предприятието следва да преустанови прилагането на предложеното облекчение, когато естеството и времето на възникване на определените бъдещи парични потоци са сигурни. Всичките четиринадесет членове на Съвета изразиха съгласие с това решение.
5. предприятието следва да предостави конкретни оповестявания относно степента, в която то прилага предложеното облекчение. Всичките четиринадесет членове на Съвета изразиха съгласие с това решение.
6. предприятието следва да прилага предложените изменения ретроспективно. Предлаганата дата на влизане в сила на измененията е 1 януари 2020 г., като по-ранното прилагане е разрешено. Тринадесет от четиринадесетте членове на Съвета изразиха съгласие, а един – несъгласие с това решение.

***Следващи етапи***

На бъдещо свое заседание Съветът ще обсъди следните теми:

1. възможност за избор по отношение прилагането на предложеното облекчение; и
2. сигурност относно естеството и момента на възникване на бъдещите парични потоци и нейното взаимодействие с преустановяване на предложеното облекчение.